Die gevare rondom die gebruik van antibiotika - Dokter Francois Retief se Blog
Vandag is weerstandige bakterieë ‘n geweldige probleem. Ons glo deesdae dat bakterieë nie weerstandigheid ontwikkel nie, maar eerder dat sommige bakterieë van meet af aan weerstandig was teen die spesifieke antibiotikum waarmee begin was. Die benadering is om indien moontlik eers ‘n kweking te kry en te bepaal vir watter middels die bakterium sensitief is en dan voldoende dosisse daarvan te gee totdat die pasiënt begin verbeter. Dit beteken dat die pasiënt se eie weerstand dan sodanig is dat dit die infeksie verder kan opklaar.
Dis dus nie (soos voorheen geglo was) nodig om noodwendig ‘n kursus antibiotika te voltooi nie – dit hang af van die pasiënt se reaksie op die medikasie. Indien ‘n pasiënt nie vinnig respondeer op ‘n middel nie, beteken dit die organisme is in elk geval weerstandig daarteen en dan moet ‘n ander antibiotikum voorgeskryf word as die pasiënt steeds siek is. Op daardie stadium behoort daar dan reeds ‘n kweking van die boosdoener te wees, met die sensitiwiteit daarvan.
In die praktyk is dit egter nie altyd moontlik om eers ‘n kweking te kry
nie, en baie pasiënte sal steeds van die begin af op ‘n middel van die dokter se keuse geplaas word.
Die grootste probleem bly die feit dat antibiotika voorgeskryf word vir virus-infeksies, allergieë en ander probleme wat niks met bakteriële infeksies te doen het nie.
Vandag is daar bakteriële spesies wat teen alle beskikbare antibiotika op die mark weerstandig is. ‘n Infeksie deur een van die XDR (Extensive Drug Resistant) spesies is in baie gevalle noodlottig omdat daar geen manier is om dit te behandel nie. Volgens kenners is daar ‘n wesenlike gevaar dat ons onsself binne ‘n paar dekades mag bevind in era waar antibiotika nutteloos geword het in ons stryd teen infeksies.
Category: Infeksie Mikrobioom Sleutelwoorde:antibiotika
← Artritis en Osteo-artrose Hartomleidings en Angioplastiek (“stents”) →
2 thoughts on “Die gevare rondom die gebruik van antibiotika”
Dries Steyn 6 Julie 2013
Dankie vir jou PUIK aanbieding! Geseënd!,